KIRJALLINEN KYSYMYS E-0518/03

esittäjä(t): Miet Smet (PPE-DE) neuvostolle

(24. helmikuuta 2003)

Aihe: Naisten oikeudet Keniassa

Euroopan unionin ja Kenian yhteistyö perustuu AKTEU-kumppanuuteen. Molemmat osapuolet allekirjoittivat seuraavien kahdenkymmenen vuoden ajaksi AKTEU-yhteistyön puitteet luovan Cotonoun sopimuksen, jonka mukaan molemmat osapuolet noudattavat ihmisoikeuksia ja kunnioittavat miesten ja naisten tasa-arvoisuutta.

Keniassa ei kunnioiteta naisten oikeuksia siitä huolimatta, että Kenia on allekirjoittanut nämä periaatteet. Uutistoimisto Agencia EFE:n mukaan tyttöjen ja naisten sukupuolielimiä silvotaan edelleen laajamittaisesti.

Onko EU jo ilmaissut kantansa näihin vakaviin naisten oikeuksien loukkauksiin? Jos se ei ole, aikooko EU ilmaista kantansa näihin loukkauksiin?

Aiotaanko perustaa mekanismi, jolla naisten oikeuksien kunnioittamista Keniassa valvotaan ja jolla se tehdään velvoittavaksi? Harkitaanko mahdollisuutta, että EU pidättäytyy yhteistyöstä Kenian kanssa, mikäli tämä valtio loukkaa jatkuvasti naisten oikeuksia ja yleisesti ihmisoikeuksia?

Jos vastaus edellisiin kysymyksiin on kielteinen, aikooko EU tulevaisuudessa harkita näitä mahdollisuuksia?

Jos sekä naisten oikeuksien kunnioittamiseen liittyvästä valvonnasta ja velvoitteista on olemassa säännöt ja jos Kenian ja EU:n välisestä yhteistyöstä mahdollisesti pidättäydytään, koskeeko tämä kaikkia Cotonoun sopimuksen allekirjoittaneita valtioita?

Vastaus

(22. heinäkuuta 2003)

EU on tietoinen Afrikan maissa laajalti harjoitettavasta naisten sukupuolielinten silvonnasta. EU käsittelee tätä Keniassa harjoitettavaa epäinhimillistä käytäntöä Kenian kanssa käytävässä poliittisessa vuoropuhelussa ihmisoikeuksien loukkausten yhteydessä.

Euroopan unioni aikoo sisällyttää naisten oikeudet Keniassa maan kanssa käytävään poliittiseen vuoropuheluun ja vaikuttaa epäinhimillisen tai alentavan kohtelun poistamiseen sekä painottaa tarvetta ihmisoikeuksien alan jatkuvaan edistymiseen ja etenkin ihmisarvon täysimääräiseen kunnioittamiseen erityisesti naisten kyseessä ollessa. Tämän vuoropuhelun yhteydessä Keniaa muistutetaan sen kaikkinaisen naisten syrjinnän poistamista koskevaan yleissopimukseen liittyvistä velvoitteista ja siitä, että kyseiset velvoitteet ja sitoumukset on toteutettava kansallisessa lainsäädännössä ja käytännössä.

Lisäksi EU pitää kansalaisyhteiskunnan merkitystä erittäin tärkeänä ja tukee erityisesti tällä alalla toimivien ihmisoikeusjärjestöjen ja muiden kansalaisjärjestöjen toimintaa, kuten ilmeni komission tänä vuonna kansainvälisen naistenpäivän yhteydessä järjestämästä konferenssista.

Kuten kysymyksessä todetaan, Kenian ja EU:n välinen yhteistyö tapahtuu Cotonoussa 23. kesäkuuta 2000 allekirjoitetun AKTEY-kumppanuussopimuksen puitteissa. Tämän sopimuksen olennaisena piirteenä on kaikkien ihmisoikeuksien ja perusvapauksien kunnioitus sen 9 artiklan mukaisesti. Cotonoun sopimuksen 96 artikla sisältää mahdollisuuden, että sopimuksen allekirjoittaneet osapuolet voivat ryhtyä neuvotteluihin, kun jokin osapuoli ei ole täyttänyt esimerkiksi ihmisoikeuksien kunnioittamiseen liittyvää velvoitettaan. Neuvotteluihin ryhdytään poliittisen vuoropuhelun epäonnistuttua. Jos neuvotteluista kieltäydytään tai ne eivät johda ratkaisuun, voidaan toteuttaa aiheelliset toimenpiteet, joihin voi kuulua kehitysyhteistyön keskeyttäminen.

Lopuksi muistutettakoon arvoisaa edustajaa siitä, että neuvosto käsittelee parhaillaan yhteispäätösmenettelyllä Euroopan parlamentin kanssa asetusehdotusta avusta lisääntymis- ja seksuaaliterveyteen ja lisääntymistä ja seksuaalisuutta koskeviin oikeuksiin liittyville politiikoille ja toimille kehitysmaissa, jonka täytäntöönpano auttaa osaltaan parantamaan naisten tilannetta myös Keniassa.